Han var sønn av tømmermann og småbruker Tarald Helgesen Vikaunet og hustru Olea Sivertsdatter Hatland på Vikaaunet på Otterøya. Etter folkeskolen tok han fortsettelsesskole og et opphold ved Namdals folkehøgskole. I sitt yrkesliv var han fisker og seiler i kystfarten, maskinagent i ett år, forretningsfører i i to år samt losse- og lastearbeider på havnen i Namsos i en årrekke. Under den andre verdenskrig drev han gård i Kattmarka i Vemundvik herred. Han giftet seg i 1929 med Astrid Müller, datter av handelsmann Hans Luth Müller og hustru Dagmar Høinæs.